정조 7년
癸卯五月二十三日卯時。上御誠正閣。大臣備局堂上引見入侍時。左議政洪樂性。漢城判尹具善復。兼兵曹判書李命植。左參贊金華鎭。右參贊鄭昌聖。司直徐有慶。吏曹判書徐浩修。司直鄭民始。戶曹判書徐有隣。刑曹判書鄭一祥。工曹判書李𡊠。司直李柱國。訓鍊都正李敬懋。司直徐有大。右承旨趙鼎鎭。假注書李敬五。事變假注書申大龜。記事官李崑秀尹行任。以次進伏訖。樂性曰。近日涼暖不調。聖體。若何。昨日進御湯劑後。凡節。何如。上曰。似是暑症耳。王大妃殿氣候。若何。上曰。一樣矣。惠慶宮氣候。若何。上曰。一樣矣。鼎鎭。請詣臺臺臣入侍。上曰。入侍。大司諫洪明浩進伏。樂性曰。卽見坡州牧使許𡨶報備局辭緣。則以爲。本營軍餉米一千九百石。盡分取耗。以爲將士支放之需矣。連値歲歉。或停退。或蕩減。元穀漸縮。耗條隨減。應料上下。無以分排。今年耗條不足米五十石零。以本州所在常賑耗中。折米劃給。而來頭接濟。無以支繼。北漢大興兩處所在米。限一千石劃給取耗。以爲支放之需爲請矣。軍餉漸致減縮。支放無以分排。及今變通。在所不已。今年不足五十石零。以本州常賑穀。依所請折米劃給。至於北漢大興米一千石區劃事。防營事勢。雖甚悶迫。而兩處軍需。亦不可不念。北漢大興留庫中。各二百五十石。劃付本州。以爲取耗支放之意。知委於松都留守摠戎使處。此後則雖有停捧蕩減之時。關係支放者。報備局。稟旨擧行事。一體分付。何如。上曰。依爲之。出擧條樂性曰。卽見前北評事金載人所啓。則公市回禮所用小靑布。自己卯換木分債。取息補用矣。每年開市。在於十二月。故翌年分債。而其取息。則自開市年計利。方其給債之時。稱以昨年條。而爲先折取利息。民怨滋甚。定例旣無當年取息之文。則減給當年條利息。俾無疊徵之弊爲辭。而有令廟堂稟處之命矣。一邊給債。一邊取利。揆以法意。在所當禁。而此是財力不敷時。用處在卽。來頭利條。有難等待。故有此先爲取用之謬規矣。一例防塞。不無窒礙。而今則差需庫給債。評事旣以爲有裕。則釐革引用利條之例。少紓邊民難支之弊。似甚便好。而創始年條。數爻多寡。不可不一問於道臣。令道臣。詳査論理。啓聞後。稟處。何如。上曰。依爲之。出擧條樂性曰。卽見原春監司蔡弘履報備局辭緣。則枚擧旌善郡守牒呈。以爲春牟耳牟。數甚夥多。爲弊不些。春牟四百石。耳牟一千石。從其宜土。以太木麥。準折換作爲辭矣。穀物之裒多益寡。乃是不可已之政。而本郡兩麥。旣爲民弊。則合有變通之道。準折換作。亦無所妨。依所請施行之意。分付。何如。上曰。依爲之。出擧條善復曰。李應爀所供中。七千餘兩之說。與道啓八千。數旣相左。且例貿則體蔘一兩四十兩。尾蔘一兩二十四兩。官貿則體蔘一兩一百兩。尾蔘一兩六十兩。而斂民錢七千四百九十兩。蠲徭錢四千六百六十兩。合一萬二千一百五十兩。以例貿計之。則餘錢四千八百餘兩。以官貿計之。則不足爲六千九十餘兩。明査其例貿官貿。然後可知其益己與否。不可以渠之所供。斷定其罪。行關本道。査實以來。後照律嚴處。何如。上曰。依爲之。出擧條善復曰。李應爀。幾皆承服。而斂民錢一事。諉以前例。糊蔘一款。亦可謂承服矣。上曰。非承服之語。知義禁。亦參聞否。昌聖曰。附蔘亦是一律。似無直招之理。而其供曰。出給下隷。使之修整。便是承服矣。善復曰。此非造蔘矣。上曰。判義禁。前已申飭。何敢曲護乎。上曰。判義禁具善復。推考。出榻敎善復曰。非敢曲護矣。上曰。何敢分疏乎。昌聖曰。渠旣犯一律。判堂。雖欲護之。亦何可得。昨日推問時盤問。亦盡心爲之矣。樂性曰。胎峯事漸漸遲久。誠悶矣。上曰。出場無期矣。樂性曰。從速下敎。伏望。浩修曰。以三道畢賑狀啓。因賑恤廳覆奏。善賑邑守令及私賑人等。令該曹。考例稟處事。命下矣。以臣曹謄錄所載。參考今番三道守令及私賑願納人之賑政優劣。穀數多少。則京畿之長湍府使李漢五。竹山府使李彦忠。湖西之庇仁縣監朴泂。恪勤接濟。民無捐瘠。自備穀數。俱爲五百石。考之已例。合施表裏賜給之典。湖西之海美縣監曺潤根。洪州牧使李謙煥。自備穀爲四百石。沔川郡守兪彦銻。自備穀爲三百石。考之已例。合施熟馬賜給之典。京畿之龍仁縣令金履中。自備穀爲二百石。湖西之扶餘縣監尹昹。自備穀爲一百石。考之已例。合施兒馬賜給之典。湖西之靑陽縣監李璡。尼城縣監沈禧。藍浦縣監洪尙德。自備穀。或爲三百餘石。或爲一百餘石。嶺南之機張縣監徐有龍。自備穀又過千石云。四邑守令之殫誠接濟。極爲嘉尙。而但四邑。旣非元賑邑。則本無論賞之例。竝姑置之。湖西之韓山嘉善李繼甲。舒川進士羅後倫。俱以一千石租補賑。嶺南之密陽幼學李景尹。補賑租九百石。牟一百四十石。合爲千餘石。已上三人。參以節目。合施相當職調用之典。京畿之通津士人李弘遂。補賑租八百石。湖西之林川閑良金光載。補賑租五百石。已上二人。參以節目。合施加資之典。京畿之楊州出身金應麟。京居出身李珍暹。補賑租過百石。湖西之鴻山閑良尹衡禧。扶餘閑良趙重鎭。俱以三百石租補賑。結城良人嚴馬堂。西原折衝安世徵。俱以一百石租補賑。閑良金鼎國。補賑牟一百石。嶺南之密陽嘉善李玉南。補賑租二百九十石。軍威折衝成泰重。補賑租一百七十石。草溪幼學金嵂。大丘閑良權昌質。補賑租俱過百石。昌原嘉善洪世雄。補賑租三百石。義城折衝吳有聖。補賑牟一百石。已上十三人。參以節目。合施帖加成給之典。而事係恩典。臣曹不敢擅便。上裁。何如。上曰。李漢五朴泂曺潤根。纔已別爲論賞。勿論。其餘守令論賞及私賑人願納人等論賞。竝依爲之。大凡守令論賞。本有定式。熟馬之次。卽陞敍也。金履中自備穀。爲二百石。依式例陞敍。尹昹則比履中。自備數不及爲折半。此則依所啓爲之。可也。出擧條上曰。大臣之意。何如。樂性曰。賑邑施賞。自有前例。旣蒙聖上之軫念。無一夫不被惠澤。惟在特敎之如何耳。上曰。元厚鎭李成祜林重遠之不報石數。何意也。樂性曰。不報穀數者。在渠廉隅。而有若見能者然。前此別報者。亦有之矣。上曰。此三人則似當有嘉賞之典矣。浩修曰。大體言之。以國穀賑民。自是職分。恩典恐過當矣。上曰。然則仍置勿論。事涉如何。樂性曰。然矣。今番賑政。異於他時。諸守令。仰體德意。悉心殫力。傳敎內。視勤慢施賞。亦非過中矣。上曰。李成祜林重遠。亦有分等乎。民始曰。論其治績。別無區別。而元厚鎭。則爲一道之最矣。上曰。機張報千石。邑況。果何如。命植曰。聞是殘邑。亦云神奇矣。上曰。雖非元賑邑。大體則擧職。況公廨修補。猶有賞典者乎。浩修曰。賑邑外施賞。不載規例矣。上曰。朴泂。何狀人。樂性曰。聞是松都人。且有才局云矣。上曰。善賑守令。合爲幾何。民始曰。爲十二人矣。上曰。自備千石者。當爲加資矣。元厚鎭爲治。曾不料至此。人固未易知也。樂性曰。厚鎭之兩次白給。卽高陽安山之所無矣。上曰。大體善治。爲人亦好。朴泂則全用渠財。當爲賑政第一。李漢五檢災極善。而爲治無異元厚鎭矣。安山高陽。則可合何賞。樂性曰。當爲第二第三矣。上曰。吏判之意。何如。當論賞則何爲。浩修曰。此與治績有異。故臣曹。不敢擅便。惟在上裁之如何矣。上曰。自備穀之不載報狀。意在要名。事涉不誠。此後自備者。若不載錄。勿爲擧論。上曰。幾石以上。可以論報乎。有隣曰。百石以上則狀聞。百石以下則令本道。論列査報矣。上曰。此後則以五十石以上。定式好矣。仍命書傳敎曰。去歲畿湖之歉。殆挽近所無。哀彼頷顑。擧將塡于溝壑。今幸賙賑已了。瘡痍甫蘇。此皆道伯邑宰。竭誠接濟之效也。然所施之實政。所被之實惠。雖未知邑邑無彼此。而摠而言之。抑云不至太無形。且前此操切。旣出常格。到今論賞。何必過加慳持。昨今覆奏。雖甚精約。或因不報石數。或因元非賑邑。多在勿論中。如是則太埋沒。驪州牧使元厚鎭加資。庇仁縣監朴泂。賑政之爲最。比渠治績。猶屬次第件事。此等人須有別般褒賞之擧。可以勵他有地閥無聲績之守宰。亦爲加資。安山郡守李成祜。高陽郡守林重遠。實有可紀之勞。豈可仍而見漏。準職除授。靑陽縣監李璡。尼城縣監沈禧。雖非元賑邑。自備之數。旣云夥然。令該曹。參考可據之例。草記。藍浦縣監洪尙德。賑政勝於治績。可謂功過相半。勿論。長湍府使李漢五。檢災設賑。誠款實所罕聞。海美縣監曺潤根。勞績亦不下安山高陽兩倅。竝令該曹。隨品遷擬。向於京司發賣。或抄戶之時。主管堂上。旣施皐比之典。今不可異同。京畿監司李亨逵。洪忠監司金文淳。各中虎皮賜給。昨年已以考勤慢之意。屢有飭敎。言不可不信。今於行賞之日。宜有論罰之政。而自朝家。何必强加區別。況今貶月在卽。就其中不堪任事之人。無或以事往而置之。一從所聞見之優劣。爲黜陟之高下事。自廟堂。枚擧此意謄關。各別嚴飭。上曰。嶺伯狀啓中。一百七十人飢死。二人病死云。數多者曰飢。數少者稱病。事屬自己之自矜。今將推考。而道臣之言。此豈成說。若以御史書啓。褒奏監司。則如是云云。猶或。可也。決非監司自道之語矣。民始曰。遣辭果未善矣。上曰。漕船臭載。何其頻數。有隣曰。前此或有大洋之致敗者今番之致。敗於近江。事涉異常矣。上曰。向來法聖船致敗處乎。民始曰。其近處云矣。上曰。聞是淺灘之致。或稱掘浦則無此患云。而豈非巨役乎。民始曰。只濬渠則無難矣。樂性曰。物力浩大。安得不難乎。上曰。格軍不善指路而然乎。有隣曰。今番則聞是風浪。片片破碎云矣。浩修曰。今朔爲始。當爲儲窠。而郡守以上窠。京職中可擬之人。每患苟艱。雖非啓請邑。限都政前。以限滿守令。勿拘純三望。通融備擬。以爲次次遷轉之地。而雖値口傳政事時。一體擧行。已成近例。今亦依此爲之乎。敢稟。上曰。依爲之。出擧條民始曰。各道限滿漕船之不堪使用者。例爲分送各軍門。而本廳若有修改之事。則每多請得取用矣。見今庫舍修補處不少。今年發賣漕船。勿送軍門。盡屬本廳。以爲補用之地。何如。上曰。依爲之。出擧條民始曰。本廳庫舍。將欲修改。凡干材木。今方求覓於私養山。而至於大椽木。有難私得。自前請得取用。已多其例。長山串大椽木。限一千三百介。待秋斫取。以本道兵防船。使之輸送。何如。上曰。依爲之。出擧條有隣曰。恩信君墓。石物祭廳所入物力。從優磨鍊事。命下矣。戶兵曹及惠廳輸送外。假令都數。又爲二萬五千四百兩零。內一萬五千四百兩零。已爲拮据區劃。而其外餘數。他無推移之道。北關詳定餘米布。作銀條錢中。限一萬兩取來移送。以爲及時繼用之地。何如。上曰。依爲之。出學條仍命書傳敎曰。恩信君墓役事。凡係用民力處。纔令戶判。拮据財力。速卽區劃。而至於料布上下。不關民力。此則依延齡君房例擧行事。分付惠廳。明浩曰。今値齋日。不得啓辭。只有處置矣。司憲府掌令金履厚。以臣於見職。豈有毫分堪承之望。而除旨忽下。召牌踵臨。雖不得不冒沒出肅。第臣與掌令臣安鼎大。有親査應避之嫌。揆以公格。勢難行公。引嫌而退。相避旣遞。今無可引。不可以此。輕遞言官。請掌令金履厚出仕。上曰。依啓。明浩曰。臣於請暇之行。往來畿湖之間。賑政纔畢。民心賴安。麥農告登。流氓還集。朝廷德意。莫不感頌。而惟是無賴之輩。或有竊發之患。只以鎭川一邑言之。聚徒明火。劫掠閭里者。數月之內。至於兩次。平日治盜之疎忽。推此可知。臣謂當該討捕使罷職。仍令本道。嚴飭各鎭營。另加緝捕。俾絶滋蔓之患。宜矣。上曰。依爲之。兵使難免不飭之責。從重推考。可也。上命書傳敎曰。同副承旨。聞有應避之嫌云。落點勿爲頒布。前望單子。更爲入之。上曰。刑曹草記。盡爲之乎。一祥曰。姑未及矣。上曰。待後日次對爲之。好矣。上曰。又有稟事者。進奏。諸臣對曰。無可奏事矣。上曰。近日可謂無言之世矣。仍命退。諸臣以次出。